Sergio Aguero
Serxio Leonel Aguero del Kastilyo (ispancha: Sergio Leonel Agüero del Castillo) 1988-yil 2-iyunda Buenos-Ayresning Quilmes provinsiyasida tugʻilgan. Serxio Aguero Argentinalik futbolchi, „Independiente“, „Atletiko Madrid“, „Manchester City“ va „Barcelona“ klublarida, shu bilan birgalikda, Argentina terma jamoasida hujumchi sifatida toʻp surgan. 2003-yilning 5-iyulida 15 yoshli Serxio Aguero Argentina chempionatida debyut qilgan eng yosh futbolchiga aylangan. Hamda shu tariqa Diego Maradonaning 1976-yildan buyon egallab turgan avvalgi rekordini yangilagan. Oʻyinlar paytida Serxio Aguero odatda formasida Kun Aguero laqabidan foydalangan (ispancha: Kun Agüero). Serxio Aguero Argentinaning oʻsmirlar va yoshlar terma jamoasiga 17 yoshli (2005-yilda) hamda 20 yoshli (2007-yilda) oʻsmirlar oʻrtasidagi jahon chempionatlariga chaqirilgan va ikkala marta ham gʻalaba qozongan. 2008-yilgi Pekin Olimpiadasida Argentina terma jamoasi safida toʻp surgan va u yerda oltin medallarni qoʻlga kiritgan va yarim finalda Braziliyaga qarshi oʻyinda ikkita gol urishga muvaffaq boʻlgan. U 2010-yil, 2014-yil (kumush) va 2018-yilda uchta jahon chempionatlarida ishtirok etgan. U jahon chempionatlarida maydonga tushib, jami 12 ta oʻyin oʻtkazib, 2 ta gol kiritgan. 2011, 2015 (kumush), 2016 (kumush), 2019 (bronza) va 2021-yillarda (oltin) Amerika kuboklarida ishtirok etgan. Aguero 2006-yilda Yevropaga, Ispaniya chempionatining „Atletiko Madrid“ jamoasiga „Independiente“dan 23 million yevro evaziga oʻtgan. Bu yerda u 234 ta oʻyinda 101 ta gol kiritgan. 2010-yilgi Yevropa ligasi va UEFA Superkubogini qoʻlga kiritgan. 2011-yil iyul oyida u 35 million funt sterling evaziga „Manchester City“ safiga koʻchib oʻtgan. Oʻzining debyut mavsumida u soʻnggi tur oʻyinida 94-daqiqada „Queens Park Rangers“ darvozasiga gʻalaba toʻpini kiritib, jamoaga 44 yil ichida birinchi liga chempionligini qoʻlga kiritishiga yordam bergan. 2012-yilda u „Manchester City“ muxlislari tomonidan yilning eng yaxshi futbolchisi deb eʼtirof etilgan. U „Manchester City“ tarixidagi eng yaxshi toʻpurar hisoblanadi.